બરાક વેલીમાં રહેતા ઘણા બધાના નામ આ રીતે યાદીમાં નથી. તેમના માટે પણ શાંતનુએ કામ ઉપાડ્યું છે. બરાક વેલીમાં નોર્થ ઇસ્ટર્ન લિંગ્વિસ્ટિક એથનિક કો-ઓર્ડિનેશન કમિટી બનાવવામાં આવી છે. આ વર્ષની શરૂઆત જ તેની સ્થાપના થઈ છે અને શાંતનુ પણ તેના સભ્ય છે. પોતાના પિતાનું નામ મતદાર તરીકે હતું તેના પુરાવા છતાં પોતાનું નામ ના આવ્યું, તેવી મુશ્કેલીઓ બીજા લોકોને પણ નડવા લાગી હતી. તેથી સામૂહિક રીતે આ કાર્ય ઉપાડવું પડશે તે જાણતાં હોવાથી જ આ કમિટી બનાવવામાં આવી હતી. ખાસ તો ભાગલા પછી બાંગલાદેશમાંથી આવેલા હિન્દુઓને મદદરૂપ થવાની ગણતરી આ કમિટીની છે. સિટીઝનશીપ (અમેન્ડમેન્ટ) બિલ, 2016 માટે તેઓ કામ કરી રહ્યા છે, કેમ કે તે પાસ થઈ જાય તો હિન્દુ બાંગલાદેશીઓને રાહત મળી શકે છે. અફઘાનિસ્તાન, પાકિસ્તાન અને બાદમાં બાંગલાદેશમાં લઘુમતીમાં મૂકાઈ ગયેલા હિન્દુઓને ભારતનું નાગરિકત્વ મળે તે માટેનો આ ખરડો છે. ભારતમાં છ વર્ષ રહ્યા પછી તેમને નાગરિકત્વ મળે તે માટે પ્રયાસો થઈ રહ્યા છે.